ज़ारशाही के खिलाफ क्रान्ति (1917) करने से पहले लेनिन के दिमाग में पूरा ख़ाका मौजूद रहा होगा कि क्रान्ति की सफलता के बाद कौन-सी शासन-प्रणाली क़ायम करनी है, जिससे कि आम रूसियों का भला हो सके। शहीदे-आज़म भगत सिंह और नेताजी सुभाष ने भी अपने दिमाग में अँग्रेजों के जाने के बाद क़ायम होने वाली शासन-व्यवस्था की सुस्पष्ट रुपरेखा बना रखी थी, जिससे आम हिन्दुस्तानियों क भला होना था। मगर बाद के दिनों में जयप्रकाश नारायण ऐसी कोई रुपरेखा नहीं बना पाये थे, जिस कारण उनकी “सम्पूर्ण क्रान्ति” (1977) सफल होकर भी जनता को “वांछित” परिणाम नहीं दे पायी थी। मिश्र में तहरीर चौक की सफल क्रान्ति भी अपने आम नागरिकों को वांछित परिणाम दे पायी है- ऐसा नहीं लगता। इसके पीछे भी यही कारण है- आन्दोलन से पहले ही आन्दोलन के बाद के कार्यक्रमों की रुपरेखा का न होना। हालाँकि यह क्रान्ति स्वतःस्फूर्त थी- न कि योजनाबद्ध; फिर भी, वर्षों से पल रहे जनाक्रोश को देखते हुए किसी को तो “नये मिश्र के निर्माण” की रुपरेखा बनाकर चाहिए थी।